अस्ट्रेलियाको बलियो सुरुआत
जेइ रिचर्डसन र प्याट कमिन्सको सुदृढ पेस बलिङ मदतले अस्ट्ेरलियाले श्रीलंकाविरुद्धको दिवारात्रि टेस्टको पहिलो दिन बिहीबार बलियो सुरुआत लिएको छ । 
ब्रिसवेन — जेइ रिचर्डसन र प्याट कमिन्सको सुदृढ पेस बलिङ मदतले अस्ट्ेरलियाले श्रीलंकाविरुद्धको दिवारात्रि टेस्टको पहिलो दिन बिहीबार बलियो सुरुआत लिएको छ । नव आगन्तुक रिचर्डसनले ३ विकेट लिए भने कमिन्सको नाममा ४ विकेट रह्यो । त्यस प्रदर्शनसामु श्रीलंका आफ्नो पहिलो इनिङ्समा १ सय ४४ रनमात्र जोडेर अलआउट भयो । त्यसयता अस्ट्रेलियाले आफ्नो इनिङ्स सुरु गर्दै २ विकेटमा ७२ रन बनाएको छ । प्रारम्भिक ब्याट्सम्यान मार्कस ह्यारिस ४० रन बनाएर खेलिरहेका छन् । अस्ट्रेलियाले अर्का प्रारम्भिक ब्याट्सम्यान जोए बर्नसलाई १५ रनमा गुमाएको थियो । सुरङगा लकमालको उत्कृष्ट आउट स्वीङमा बर्नसले आफूलाई सम्हाल्न सकेनन् । उस्मान ख्वाजा भने ११ रन बनाई आउट भए । उनी अफ स्पिनर दिलरुवान परेराको सिकार बने । दिनको खेल सकिनु १० मिनेटअगाडि ख्वाजा आउट भएका हुन् । यसअघि श्रीलंकाली कप्तान दिनेश चन्डिमलले टस जितेर पहिले ब्याटिङको निर्णय गरे । प्रचण्ड गर्मीबीच श्रीलंकाले अस्ट्रेलियाली बलिङ आक्रमणविरुद्ध भने टिकेर खेल्न सकेन । २२ वर्षीय युवा रिचर्डसनको पेसअगाडि श्रीलंकाली ब्याट्सम्यान संघर्षरत रहे । गावाको बाउन्सी पिचमा पाहुना खेलाडी आत्तिएको देखिए । चोटका कारण जोस हेजलउडले खेल्न नसक्ने भएपछि मात्र रिर्चसनले अस्ट्रेलिया टिममा अवसर पाएका हुन् । उनी आफ्नो पहिलो परीक्षामै सफल रहे । उनले ३ विकेटका लागि २६ रन खर्चे । कमिन्सले भने ४ विकेटका लागि ३९ रन दिए ।अस्ट्रेलियाको मजबुत बलिङ आक्रमणसामु केही सुदृढ प्रदर्शन गर्ने एकमात्र श्रीलंकाली ब्याट्सम्यान विकेटकिपर निरोशन डिकवेला रहे । उनले एकातर्फ आकर्षक रक्षात्मक खेलको नमुना पेस गरे भने अर्कोतर्फ चाहिएको बेला आक्रामक पनि बने । उनले ६४ रन बनाए । लकमालको विकेट लिँदै मिचेल स्टार्कले आफ्नो दुई सय सिकार पूरा गरे । डिकवेलाले ७८ बल खेले र श्रीलंकालाई नाटकीय पतनबाट जोगाए । उनी कमिन्सकै सिकार बने । 